text: [{"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000007", "text": "\u201cNadi nanga\u2019mba Bible i mukomo kwivwana.\u201d\u2014Jovy"}, {"text_idx": "#000008", "text": "\u201cPonadi mona mubaile Bible, nkyakidipo ne na mutyima mwine wa kumutanga.\u201d\u2014Ezekiel"}, {"text_idx": "#000009", "text": "Le kodi mulange ya kutanga Bible ino wazoza mwanda mubakwiya\u2019tu milangwe na ya bano batelwa\u2019ba? Bavule bamonanga\u2019mba kutanga Bible kukokejana. Ino le ukalonga namani shi ubayuka\u2019mba Bible ubwanya kukukwasha wikale na bu\u0304mi bwa nsangaji ne kuloelelwa? Kadi le ukamona namani shi abakusapwila manwa alengeja butangi bwa Bible bukusangaje? Le ubulwe\u2019po kwikala na mutyima wa kubandaula byobya byobwanya kumwena mu Bible?"}, {"text_idx": "#000010", "text": "Bandaula\u2019tu bidi byobya byanenene bantu bamo bamwenine mu kutanga Bible."}, {"text_idx": "#000011", "text": "Ezekiel, wa myaka 20 ne musubu, unena\u2019mba: \u201cMafuku kunyuma, nadi pamo\u2019nka bwa muntu wendeja motoka kwampikwa kuyuka kwaenda. Ino kutanga Bible kwaunkweshe ngikale na kitungo mu bu\u0304mi. Bible udi na madingi a kamweno ombwanya kwingidija difuku ne difuku.\u201d"}, {"text_idx": "#000012", "text": "Frieda, nandi wa myaka 20 ne musubu, unena\u2019mba: \u201cNadi nonga bintu na kansontomokela. Inoko pa mwanda wa kutanga Bible, Nefundile muswelo wa kwi\u0304fula. Kino kyaunkweshe nekenye makambakano ami, o mwanda pano ngidi na balunda bavule.\u201d"}, {"text_idx": "#000013", "text": "Eunice mwana-mukaji umo wa myaka 50 ne musubu unena pa mwanda wa Bible amba, \u201cUnkwashanga ngikale muntu mulumbuluke ne kushinta bibidiji byami bibi.\u201d"}, {"text_idx": "#000014", "text": "Pamo wa bano batangi, ne bantu bakwabo bavule i bamone amba kutanga Bible kubwanya kukwasha muntu ekale na bu\u0304mi bwa nsangaji. (Isaya 48:17, 18) Kutentekela pa kino, kubwanya kadi kumukwasha (1) akwate butyibi buyampe, (2) atonge balunda bayampe, (3) alwe na kutyumukwa mutyima, ne (4) kitabukile byonso, i kwifunda bubine butala padi Leza. Madingi a Bible atambanga kudi Leza, nanshi kwialonda kekukakutwalapo ku bibi. Leza kaletangapo nansha dimo madingi mabi."}, {"text_idx": "#000015", "text": "Pakomanga i pa kushilula. Le i manwa\u2019ka abwanya kukukwasha ushilule butangi bwa Bible ne kwibusangela?"}, {"text_idx": "#000017", "text": "Lelo mu Bible Mudi Myanda Ipatanya?"}]